[{"text_idx": "#000002", "text": "Ailddatblygwyd yr hen ddociau i greu Bae Caerdydd, sydd bellach yn ardal fywiog o amgylch llyn dw\u0302r croyw trawiadol. Mae\u2019r ardal yn llawn bwrlwm ac yn llawn bwytai, barrau a mannau adloniant. Mae llawer o atyniadau sy\u2019n gwneud ymweliad a\u0302 Bae Caerdydd yn werth chweil ac rydym wedi rhestru rhai o\u2019r rhai gorau isod i chi."}, {"text_idx": "#000004", "text": "Does yr un ymweliad a\u0302 Bae Caerdydd yn gyflawn heb ymweliad a\u0302 chanolfan wyddoniaeth hynaf y DU. Rhowch eich meddwl ar waith gydag arddangosiadau lle gallwch lansio roced, suddo llwyfan olew, symud hanner tunnell o wenithfaen ac wedyn syllu ar y se\u0302r!"}, {"text_idx": "#000007", "text": "Ewch am dro hyfryd ar lwybr gwastad, sy\u2019n cysylltu\u2019r harbwr mewnol a\u0302\u2019r lociau a\u2019r pontydd sy\u2019n ffurfio strwythur y Morglawdd. Ar y llwybr hwn, gallwch ddysgu mwy am yr ardal drwy\u2019r arddangosfeydd am ddim, eistedd a thynnu hun-lun gyda\u2019r Crocodeil Enfawr, a chael seibiant yng Nghaffi Hafren, sy\u2019n cael ei redeg gan yr RSPB. Neu ar eich ffordd yn o\u0302l, galwch heibio i\u2019r Eglwys Norwyaidd am ginio neu goffi ar eu teras ar lan y dw\u0302r."}, {"text_idx": "#000009", "text": "Yn cynnig golygfeydd ysblennydd dros Fae Caerdydd a Marina Penarth, mae voco Dewi Sant yn siw\u0302r o greu argraff. Treuliwch ychydig amser yn ymlacio yn y Sba Forol a thrin eich hun i\u2019r bwyd a diod blasus ym mwyty\u2019r Admiral. Mae\u2019r gwesty\u2019n hawdd ei gyrraedd, yn agos at yr holl gysylltiadau trafnidiaeth mawr a dim ond taith fer i ffwrdd o farrau, bwytai ac adloniant Cei\u2019r Fo\u0302r-forwyn."}, {"text_idx": "#000011", "text": "Yng nghanol Bae Caerdydd, mae Canolfan Mileniwm Cymru, un o gyrchfannau celfyddydol a diwylliannol mwyaf eiconig y byd ac mae wedi ennill gwobr am ei hygyrchedd.\nEdrychwch ar eu canllaw \u2018Beth sy\u2019n Digwydd\u2019 i weld pa sioeau sy\u2019n cael eu perfformio tra byddwch chi yng Nghaerdydd."}, {"text_idx": "#000013", "text": "Yn teimlo\u2019n anturus? Rhowch ddechrau anturus i\u2019r ail ddiwrnod gydag ymweliad a\u0302\u2019r ganolfan antur arobryn. Bydd eu staff profiadol bob amser yn ceisio diwallu anghenion gwahanol ac addasu gweithgareddau lle gallant i\u2019w gwneud mor hygyrch a\u0302 phosibl. Rhowch gynnig ar ganw\u0302io neu badlo, neu efallai mai coffi a thamaid yn y caffi, yn gwylio pawb arall yn gwlychu, fydd eich dewis chi."}, {"text_idx": "#000014", "text": "13:00 Cinio yng Nghei\u2019r Fo\u0302r-Forwyn"}, {"text_idx": "#000016", "text": "15:00: Ewch ar daith o amgylch adeilad eiconig y Senedd"}, {"text_idx": "#000017", "text": "Nepell o Gei\u2019r Fo\u0302r-Forwyn, mae Senedd pobl Cymru. Mae\u2019r Senedd yn gartref i\u2019r siambr drafod ac ystafelloedd pwyllgora. Gallwch hyd yn oed wrando ar y trafodaethau o\u2019r oriel gyhoeddus. Cofiwch hefyd ymweld ag Adeilad y Pierhead drws nesaf. Yma gallwch wylio ffilm fer am ddatblygiad y dociau a gweld yr arddangosfeydd celf rheolaidd."}]